ཕས་མིག་གི་མཆི་མ་འཕྱིད་བཞིན་ཡུད་ཙམ་བཞུགས་རྗེས།ཀྱེ་མ།དུས་ནི་མ་འགྱུར་མི་རྣམས་འགྱུར་བས་ལན།ཞེས་གསུངས་པ་ཅིས་མི་བདེན།སྔོན་མ་ཆོས་ལྡན་ཞིང་གི་མི་སུ་ཡིན་རུང་།འདི་འདྲ་ཞིག་བཤད་པ་ཙམ་གྱིས།དད་པའི་སྤུ་ལོང་གཡོས་ཏེ།མིག་ནས་མཆི་མ་འབྱུང་བར་ངེས།བུ།འགྲོ་བ་མི་ནི་བདེན་པ་དང་།བདེན་པས་བྱིན་པའི་བདེ་བ་ཉིད་ཀྱི་ཆེད་དུ་འཚོ་བས།བདེན་པ་ཉིད་ལ་སེམས་ཕྱོགས་པར་མཛོད།བདེན་པ་དང་བྲལ་ན་གང་ཡང་མེད་དེ།བདེན་པ་ནི་རྒྱུ་མཚན་གྱིས་སྒྲུབ་དགོས་ཀྱང་།བདེན་པ་ཡོད་ཚད་རྒྱུ་མཚན་གྱིས་སྒྲུབ་ནུས་པ་ཞིག་མིན་པར།སྐྱེས་བུ་ཚད་མའི་ལུང་དང་།རྗེས་དཔག་གིས་འཇལ་དགོས།ངས་འདི་ལྟར་བཤད་པ་དེ་ཁྱེད་ཀྱི་སེམས་ལ་འཐད་པ་མི་སྲིད་ནའང་།བུ།བདེན་པ་ནི་སྐབས་འགར།གནའ་སྔ་མོར་རྒྱལ་པོ་ཞིག་ཡོད།རྒྱལ་པོ་དེ་ལ་རྒྱལ་སྲས་འདི་དང་འདི་ཞེས་བྱ་བ་ཡོད་ཅེས་སོགས་ཀྱིས་གཞུང་བསྲིངས་བའི་གཏམ་བརྒྱུད་དང་ལྷ་སྒྲུང་གི་ནང་དུའང་ཐིམ་ཡོད།འོན་ཀྱང་བུ་ཁྱེད་དང་ཁྱེད་འདྲ་བའི་མི་ཚོས།གནའ་སྔ་མོ་ཞེས་པ་སྤྱི་ལོའི་གོང་ངམ་རྗེས་ཀྱི་ལོ་དུས་གང་གི་སྐབས་ཡིན།རྒྱལ་པོ་ཞིག་ཡོད་ཅེས་པ།རྒྱལ་པོའི་མིང་ལ་ཅི།ས་གནས་གང་ལ་ཚུལ་ཇི་ལྟར་བྱུང་བ་རེད་ལྟ་བུའི་ཀླན་ཀའི་དྲི་བ་འདྲི་ཞིང་།དེ་ལ་སྒྲུང་པ་རྣམ་རིག་ཅན་ཚོས་ཀྱང་།སྤྱི་ལོའི་གོང་གི་ལོ་སུམ་སྟོང་ཉིས་བརྒྱའི་གོང་ཏག་ཏག་ལ།ཡུལ་མིང་འདི་ཞེས་པར།རྒྱལ་པོ་མིང་འདི་ཞེས་བྱ་བ་བྱུང་ཞེས་སྨྲ་ཞིང་།འདི་འདྲའི་ཀླན་ཀ་འབྱུང་ས་མེད་པའི་བཤད་སྟངས་དགཁྱེད་ཚོས་བདེན་དོན་དུ་སེམས་མོད།དོན་དུ་ནི་ལྤག་ཁ་ལ་བཟའ་བར།ལམ་ལྟག་ཁུང་ནས་བསྐོར་བ་ལྟ་བུའི་དོན་མེད་ཀྱི་སྐོར་བ་ཆེན་པོ་བརྒྱབས་པ་ལས།བཤད་རྒྱུ་ངོ་མ་ནི།གནའ་སྔ་མོ་རྒྱལ་པོ་ཞིག་ཡོད་ཅེས་པ་ཙམ་ལས་མེད་ཅིང་།བཤད་སྟངས་འདིས་ང་དང་ང་འདྲ་བ་དག་གི་སེམས་འགུལ་ཞིང་།མི་ཚེ་བདེན་དོན་གྱི་ཆེད་དུ་འཚོ་ཐུབ་པ་བྱུང་།བཙོན་དུ་སྡུག་བསྔལ་མྱངས་ཀྱང་།བདེན་པའི་ཞལ་རས་མཇལ་བའི་དགའ་བས་མི་ཚེ་དོན་དང་ལྡན་པ་བྱུང་།བུ།ངས་བཤད་འདོད་པ་ནི།བདེན་པ་ལ།སྤྱིར་བཏང་རང་རེའི་རིག་པས་དཔྱོད་ནུས་པའི་བདེན་པ་ཞིག་དང་།དེ་དང་ཐག་རིང་བའི་བདེན་པ་ཞིག་སྟེ།ཚོར་བས་མྱོང་ཐུབ་ཀྱང་།ལྐུག་པས་བུ་རམ་ཟོས་པ་བཞིན་སྨྲ་མི་ཐུབ་པའི་བདེན་པ་ཡང་ཡོད།དེ་བས་ངས་ཁྱེད་ལ་བཤད་དང་ཤོད་བཞིན་པའི་གཏམ་བརྒྱུད་འདིའི་མཐིལ་ངོ་མ་དེ་ཁྱེད་ཀྱིས་མཐོང་བར།ཁྱེད་ལ་བོད་ཀྱི་ཐུན་མོང་མ་ཡིན་པའི་ཆོས་རིག་གོ་རྟོགས་ཀྱི་མིག་ཟུང་ཡོད་དགོས་པ་ལས།དེ་མིན་ཁྱེད་ཀྱིས་མཐོང་མི་སྲིད།ཡ་ད་ངས་དགོས་མེད་ཀྱི་ཚིག་མང་པོ་བཤད་སོང་།ད་མུ་མཐུད་དེ་བརྗོད་པར་བྱ།